Къща-музей „Ванга“ – Петрич отбелязва 106 години от рождението на пророчицата със свободен вход за всички посетители – Радио Верига Фокус
Петрич. Къща-музей „Ванга“ – Петрич отбелязва 106 години от рождението на пророчицата със свободен вход за всички посетители. Това каза за Радио „Фокус“ – Пирин Сотир Иванов, директор на Исторически музей – Петрич. По думите му за тях 31 януари винаги е бил важна дата. „Тази година ще се ограничим в това да бъде безплатен ден и да бъде малко по-различна беседата, която предлагаме на нашите посетители. Това се налага, защото месец януари беше изключително тежък в чисто метеорологично отношение за Община Петрич. Имахме много сняг и ниски температури, които не са характерни за нашия регион докато всички изложби, които правим са във вътрешния двор на къщата, но сега времето не позволява да покажем нещо което е било близко и съкровено за нея, за Ванга, така както беше на 14 октомври, когато показахме нейната изключителна изложба от икони свързана със Св. Петка“, каза още Иванов. Той добави, че адресът на къщата е изключително лесен. „Къща-музей „Ванга“ се намира на улица „Ванга“ № 10 и работи всеки ден от понеделник до неделя, включително от 10 до 17.00 часа, но днес ако има интерес от страна на посетителите имаме готовност да удължим работното си време“, подчерта директорът на Исторически музей – Петрич Сотир Иванов. Ливия НИНОВА